《灯宴闻雨因怀子安同子浚子约作》
明代·皇甫汸

金樽高宴竞芳辰，玉律韶年应早春。火树不须重待月，雨声翻似为留人。

看来白发皆非故，按出清歌总是新。花萼满堂饶胜事，一枝先露独伤神。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。